b'\n_START_ARTICLE_\nWally Kilrea\n_START_SECTION_\nKariera\n_START_PARAGRAPH_\nKilrea je bil vsestranski napadalec, ki se je enakovredno dobro zna\xc5\xa1el na polo\xc5\xbeajih levega krilnega napadalca in centra. Odrasel je v Ottawi in tam tudi igral za \xc4\x8dlansko amatersko mo\xc5\xa1tvo Ottawa Montagnards v ligi Ottawa City Hockey League. \xc5\xbde po dveh sezonah je postal \xc4\x8dlan NHL mo\xc5\xa1tva Ottawa Hockey Club, v katerem je ostal samo ve\xc4\x8dino prve sezone, preostanek pa je igral za London Panthers v ligi International Hockey League. Naslednjo sezono je bil del mo\xc5\xa1tva Philadelphia Quakers, ki pa je po koncu sezone razpadlo, tako da se je preselil v New York k mo\xc5\xa1tvu New York Americans._NEWLINE_Tudi v New Yorku je ostal le eno sezono, saj je v naslednji znova nastopal za ekipo Ottawa Hockey Club, v kateri pa ni kon\xc4\x8dal sezone, saj je pred\xc4\x8dasno okrepil mo\xc5\xa1tvo Montreal Maroons. Po sezoni in pol v Montrealu in delnem igranju za IHL mo\xc5\xa1tvo Windsor Bulldogs je postal \xc4\x8dlan mo\xc5\xa1tva Detroit Red Wings, s katerim je osvojil Stanleyjev pokal v letih 1936 in 1937. Sezona 1937/38 je bila zanj zadnja v ligi NHL, saj je med sezono pri\xc4\x8del igrati za Pittsburgh Hornets. V ligi International-American Hockey League je igral tudi v naslednjih 6 sezonah v dresu mo\xc5\xa1tva Hershey Bears, le da se je liga od 1940 imenovala American Hockey League._NEWLINE_Po Kilreaju se je eno sezono imenoval pokal, danes znan kot John B. Sollenberger Trophy, ki se podeljuje najbolj\xc5\xa1emu strelcu lige AHL. \xc4\x8cast imenovanja pokala po njem je Kilreaju pripadla, potem ko je ob vzpostavitvi pokala (v sezoni 1947/48) dr\xc5\xbeal rekord najve\xc4\x8d dose\xc5\xbeenih zadetkov v eni sezoni lige AHL. Potem ko je v prvi sezoni njegov rekord podrl Carl Liscombe in pokal tudi osvojil, so pokal imenovali po Liscombu, a tudi to le do leta 1954.'